section_heading: Opis dobra
paragraph_text: Pored ambijentalnih, treba istaknuti i urbanističke vrijednosti ove zone; uz drvored koji stvara ugodnu hladovinu u istočnom dijelu poteza južne strane ulice Šetalište Ivana Meštrovića proteže se kameni zid od fino obrađenoga kamena s kamenom poklopnicom koji parcele dijeli od ulice, a prekinut je tek primjereno oblikovanim ulazima. Duž spomenutih neizgrađenih parcela prekinut je kontinuitet zida i ti dijelovi su zapušteni i urbanistički nedefinirani. Jednako su važni pomno oblikovani ogradni zidovi na južnoj strani pojedinih najreprezentativnijih parcela s kamenim stepeništem i izlazom na šetnicu uz more (kuca Ferić, kuća Tresić-Pavičić).